A beim Dia zafoid bei de belichtetn Stäin as Suibahalogenid. Beim Negativ dad ma jetzad as iabrigblimne  Suibahalogenid auswaschn und as reine Suiba bhoidn. Da Trick beim Dia is, daß zerst as reine Suiba (oiso de Stäin, de häi sei soin) ausgwaschn werd, in dem Schritt bleibt oiso as unbelichtete Suibahalogenid (oiso de Stäin, de spada dunkl sei soin) iabrig. Danach werd da Fuim mit na diffusn Liachtquelln belicht, daduach zafoid des iabrigblimne Suibahalogenid. Wenn ma ab dem Schritt weidamacht wia bei am Negativ kriagt ma a Positiv.